রাজধানীর টিকাটুলীতে চলন্ত বাসের মধ্যে ছিনতাইয়ের ঘটনা ঘটেছে। এ সময় মাছ ব্যবসায়ী আলম মিয়া (৪৮) ও শফিকুল ইসলামকে (৩২) ছুরিকাঘাত করে নগদ ৬০ হাজার টাকা নিয়ে পালিয়ে যায় দুর্বৃত্তরা। গতকাল ভোর সাড়ে ৬টার দিকে রাজধানী সুপার মার্কেটের সামনে টিকাটুলী মোড়ে বাসটি পৌঁছলে এ ঘটনা ঘটে। পরে তাদের আহতাবস্থায় ঘটনাস্থল থেকে উদ্ধার করে ঢাকা মেডিকেল কলেজ হাসপাতালে ভর্তি করা হয়। হাসপাতালে চিকিৎসাধীন মাছ ব্যবসায়ীদের অভিযোগ, বাসের চালক ও যাত্রীবেশে থাকা তার সহযোগীরা এই ছিনতাইয়ের ঘটনা ঘটিয়েছে।